Têgêrayîşê Ekolojî yê Mezopotamya (MEH) û Yewîya Odayanê Mîmar û Muhendîsan ê Tirkan (TMMOB) Amed de komxebata ekolojî kerde û netîcenameyê komxebate vila kerd.
Netîcenameyê komxebate bi kilmî wina yo:
''-Şerê ke tede çeka kîmyewîye şuxilîyenê benê sebebê texrîbatê ekolojîk û komelkî yê pîlî, tewiranê gandaran çin kenê û şar danê koçkerdene. Coka armanco verên ê têkoşînê ekolojîk caardişê haştîye yo.  Ganî pêro dezgehê ekolojî vera şerî tewirê xo bimojnê.
-Ganî nakokîya xoza-kapîtalîzmî bi têkoşînî bêra çinkerdene û merkezê hoka ewnîyayîşî de merdim û xoza ca bigêrê.
-Seba rijîyayîşê Heskîf û Sûrî rexne bêro dayene, nê rijîyayî nêrê vîrakerdene û vîro kolektîf wa bêro awankerdene.
- Têkoşînê ekolojî heman wextî de wa bibo têkoşînê azadîya cinîyan.
-Bi rayîrê ocaxê mermeran, HESan, vengkerdişê dewan, awbendan yeno waştene ke şar bênasname bêro verdayene.
-Vera  şer û krîzê ekolojîkî xoverdayîş û têkoşîno hempar bêro kerdene.
-Ganî bi taybetî Dêrsim de ke tede 145 ocaxê madenî est ê, têkoşîno huqûqî û rêxistinîya xoverdayîşî bêra kerdene.
-Nêrazîbîyayîşê vera talanê ekolojî yê Kurdîstan û Tirkîya yew nîyê. Hêrişê vera xozaya kurdan sîstematîk û qestî ra yê. Ganî vera nê hêrişan refleksêko têdûşt bêro mojnayene.
-Ganî vera talanê sermaye û dewlete bi ruhê hemparî bêro têgêrayene.
-Seba heywanan û heqê heywanan zî ganî têkoşîn bêro kerdene.
-Seba domanan ganî mufredatê perwerdeyê agroeolojî bêro ronayene.
-Vera xoza sûc yeno kerdene. Ganî sûcê vera xoza sey sûcê qirkerdişî bêrê ercnayene û sey 'ekoqirkerdiş' bêrê pênasekerdene.
- Ganî madeyê kîmyewîyî mîyanê werd û berheman ra bêrê vetene.
-Têkoşînê vera şewatê daristananê Kurdîstanî û daristananê Koyanê Kazî têdûşt bibo.
-Vera kapîtalîzm, talan û polîtîkayanê rijnayîşî têkoşîno hempar bêro kerdene.''
